تورکییه، آمریکا بیرلشمیش دؤولتلرینین تهدید دیلی و دایاتمالارلا نتیجه آلمایاجاغینی آنلاماسی لازیم اولدوغونو بیلدیردی.
خاریجی ایشلر باخانلیغینین سؤزچوسو حامی آکسوی، گوند‌مده‌کی مسئله‌لرله باغلی آچیقلامالار وئردی.
آچیقلاماسین‌دا تورکییه ایله آمریکا بیرلشمیش دؤولتلری هیاتلری آراسین‌دا آپاریلان سوریه قونوسون‌دا گؤروشلره توخونان آکسوی،
"گوونلی بؤلگه باره‌سین‌ده ۳ توپلانتی گئچیریلدی. بیزیم اؤنجه‌لیگیمیز بؤلوجو ترور هؤرگوتو پ.ی.د/ی.پ.گ‌نین ایشغال ائتدیگی بؤلگه‌لردن چیخاریلماسی" دئدی.
آمریکا بیرلشمیش دؤولتلری سوریه‌دن عسگرلرینی چکه‌جگی باره‌ده ضدیت‌لی آچیقلامالاری دیرلندیره‌ن آکسوی،
"آمریکا بیرلشمیش دؤولتلرینین تامامیله چکیلمه‌یه‌جگی آنلاشیلیر آنجاق ساحه‌ده گوج بوشلوغونا یول آچماماسی لازیم‌دیر. ترور هؤرگوتلری گوجلندیریلمه‌مه‌لی" شکلینده دانیشدی.
آمریکا بیرلشمیش دؤولتلرینین زامان زامان تهدید دیلینه باش ووردوغونو گؤردوکلرینی ایفاده ائد‌ن آکسوی، واشینگتون رهبرلیگینین، تحمیللرله نتیجه‌یه چاتمایاجاغینی آنلاماسی لازیم اولدوغونو بیلدیردی.
اف-۳۵ ساواش اوچاق‌لارینین تحویلی ایله باغلی دارتیشمالاری دا خاطیرلادان آکسوی، تورک پیلوتلارین آمریکا بیرلشمیش دؤولتلرینده‌کی تعلیملرینین داوام ائتدیگینی وورغولایاراق،
"اوچاقلارین تحویلی باشلادی، گئری آددیم آتمایاجاییق" دئدی.
آمریکا بیرلشمیش دؤولتلرینین تورکییه‌یه پاتریوت هاوا ساوونما سیستملری ساتماق ایسته‌مه‌سی باره‌سین‌ده‌کی تکلیفینی دیرلندیره‌ن آکسوی،
"آمریکا بیرلشمیش دؤولتلری گئج ده اولسا تکلیف سونمایا باشلادی، گؤروشمه‌لر داوام ائدیر. روسیادان آلاجاغیمیز اس-۴۰۰ ایله بونو بیر آرادا دوشونموروک" دئدی.
آمریکا بیرلشمیش دؤولتلرینین سوریه‌ده‌کی جولان تپه‌لری اوزرین‌ده ایسراییلین اگمنلیگینی تانیماق قرارینا دایر ایسه آکسوی،
"جولان، سوریه تورپاغی. ایلک (قرارا) تپکی بیزدن گلدی. آمریکا بیرلشمیش دؤولتلری بو آددیم‌دا تک قالدی" دئدی.
آکسوی، فرانسا پرزیدنتی امانوئل مکرونون سؤزده ارمنی ادعالاری ایله باغلی اولاراق ۲۴ آوریلی آنما گونو اعلانینی ایسه اونوتمایاجاقلارینی بیلدیردی،
"قارشی‌لیق‌سیز قالمایاجاق. فرانسیزلارین بیر عصر اؤنجه ارمنیلرین سیلاحلاندیریلیب تورکلرین قتل ائدیلمه‌سین‌ده سوروملولوغو وار" شکلینده دانیشدی.
ارمنیستانین قونو ایله باغلی آچیقلاماسینا دا تپکی گؤستر‌ن آکسوی،
"ارمنی سؤزچونون آچیقلاما و اوسلوبو دؤولت گله‌نگینه صاحب اولمادیغینی گؤستریر. ۱۹۱۵ حادثه‌لری مشروع بیر دارتیشما قونوسودور ارمنستان آرشیو آچما جسارتینی گؤسترسه، حقیقتلر اورتایا چیخاجاق" ایفاده‌لرینی ایشلتدی.
